affin d’auoir d’autant plus d’occasion de les bien examiner, comme sans doute on regarde tousiours de plus prés a ce qu’on croit deuoir estre veu par plusieurs, qu’a ce qu’on ne fait que pour soy mesme, & souuent les choses, qui m’ont semblé vrayes, lorsque i’ay commencé a les conceuoir, m’ont parû fausses, lorsque ie les ay voulu mettre sur le papier ; qu’affin de ne perdre aucune occasion de profiter au public, si i’en suis capable, & que, si mes escrits valent quelque chose, ceux qui les auront aprés ma mort, en puissent vser, ainsi qu’il sera le plus a propos ; mais que ie ne deuois aucunement consentir qu’ils fussent publiez pendant ma vie, affin que ny les oppositions & controuerses, ausquelles ils seroient peutestre suiets, ny mesme la reputation telle quelle, qu’ils me pourroient acquerir, ne me donnassent aucune occasion de perdre le tems que i’ay dessein d’employer a m’instruire. Car, bien que il soit vray que chasque homme est obligé de procurer, autant qu’il est en luy, le bien des autres, & que c’est proprement ne valoir rien que de n’estre vtile a personne, toutefois il est vray aussy que nos soins se doiuent estendre plus loin que le tems present, & qu’il est bon d’omettre les choses qui apporteroient peutestre quelque profit a ceux qui viuent, lorsque c’est a dessein d’en faire d’autres qui en apportent dauantage a nos neueux. Comme, en effect, ie veux bien qu’on sçache que le peu que i’ay appris iusques icy, n’est presque rien, a comparaison de ce que i’ignore, & que ie ne desespere pas de pouuoir apprendre ; car c’est quasi le mesme de ceux qui découurent peu a peu la verité dans les
<references/>
Descartes - Œuvres, éd. Adam et Tannery, VI.djvu/88